
Felsőoktatási helyzetkép: kérdések és válaszok az átalakuló felsőoktatásban


A kutatásom témájául az elmúlt hónapokban jelentős változásokat megélt felsőoktatási rendszert választottam. A téma aktualitását mi sem bizonyítja jobban, hogy valamennyi tudományterület, mint a jogi, vagy az üzleti képzés államilag támogatott keretszámát központilag drasztikusan lecsökkentették, így ettől a tanévtől kezdve már csak bizonyos felsőoktatási intézményekben lehet állami ösztöndíjjal tanulni és a jövő tanévtől valószínűleg már nem lesz ösztöndíjas közgazdász képzés. A 2012/2013-as tanév őszi félévétől Hallgatói Szerződést írnak alá az államilag támogatott, illetve részösztöndíjas képzésben résztvevő hallgatók, melyet szeretnék szintén tovább elemezni, annak főként makrogazdasági hatását értékelni.


A vizsgálat során jelentősebb oktatás-gazdaságtani elméletekre fogok támaszkodni, a korábbi, a jelenlegi finanszírozási modellt értékelem, illetve a felsőoktatás jövőképével, víziójával is foglalkozni kívánok. Áttekintem, milyen költségekkel üzemeltethető a felsőoktatás és ennek mekkora hányadát adja a tandíj, számos más tényezőt is figyelembe véve, mint a hallgatói támogatott hitelek, ösztöndíjprogramok. A dolgozat során a tandíj vizsgálatánál érveket kívánok gyűjteni mellette és ellene is, illetve makrogazdasági hatásait teszem vizsgálat tárgyává. A rendszerváltás óta számtalanszor napirendre került a tandíj bevezetése, ám ez az elmúlt két évtizedben rendre elmaradt a meglehetősén erős társadalmi ellenállás miatt. Az aktuális rendszer előnyei, hibái, problémái mellett fel szeretnék vázolni alternatív lehetőséget, illetve ezt a modellt értékelném, összevetném a jelenlegivel.
A dolgozat megírásával célom, hogy a rövid idő alatt drasztikus változásokon átesett felsőoktatásról egy leendő közgazdász szemszögéből válaszokat adjak, alternatívákat több szempontból értékeljek, valamint javaslatokat szeretnék megfogalmazni a felderített ellentmondások feloszlatására.




